Document ID: 32011R0631
Publication Date: 2011-06-21

Content:
REGOLAMENT TAL-KUNSILL (UE) Nru 631/2011
tal-21 ta’ Ġunju 2011
li jemenda r-Regolament (KE) Nru 1255/96 li jissospendi b’mod temporanju d-dazji awtonomi tat-Tariffi Doganali Komuni fuq ċerti prodotti industrijali, agrikoli u tas-sajd
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 31 tiegħu,
Wara li kkunsidra l-proposti mill-Kummissjoni Ewropea,
Billi:
(1)
Huwa fl-interess tal-Unjoni li tissospendi għal kollox id-dazji awtonomi tat-Tariffi Doganali Komuni fuq għadd ta’ prodotti ġodda li bħalissa mhumiex elenkati fl-Anness tar-Regolament tal-Kunsill (KE) Nru 1255/96 (1).
(2)
Erba’ prodotti bil-kodiċijiet tan-NM u TARIC 2933399970, 2933399980, 8507803040 u 8507803050 li huma attwalment elenkati fl-Anness tar-Regolament (KE) Nru 1255/96 għandhom jitħassru minħabba li ma għadux fl-interess tal-Unjoni li żżomm is-sospensjoni tad-dazji awtonomi tat-Tariffi Doganali Komuni għal dawk il-prodotti.
(3)
Jeħtieġ li tiġi modifikata d-deskrizzjoni tal-prodott ta’ 15-il sospensjoni fl-Anness tar-Regolament (KE) Nru 1255/96 sabiex ikunu kkunsidrati l-iżviluppi tekniċi tal-prodott u x-xejriet ekonomiċi fis-suq. Dawk is-sospensjonijiet għandhom jitħassru mil-lista f’dak l-Anness u għandhom jiddaħħlu mill-ġdid bħala sospensjonijiet ġodda bl-użu ta’ deskrizzjonijiet ġodda. Barra minn hekk, għandhom jinbidlu l-kodiċijiet TARIC għal 12-il prodott.
(4)
Is-sospensjonijiet li għalihom jeħtieġ li jsiru dawk il-modifiki tekniċi għandhom jitħassru mil-lista ta’ sospensjonijiet stabbilita fl-Anness tar-Regolament (KE) Nru 1255/96 u għandhom jiddaħħlu mill-ġdid f’dik il-lista b’deskrizzjonijiet ġodda tal-prodott, jew b’kodiċijiet TARIC ġodda.
(5)
Għal skopijiet ta’ ċarezza, il-modifiki għandhom jiġu mmarkati b’asterisk fil-listi ta’ sospensjonijiet imdaħħla u mħassra stabbiliti fl-Anness I u l-Anness II ta’dan ir-Regolament.
(6)
L-esperjenza wriet il-ħtieġa li tingħata data ta’ skadenza għas-sospensjonijiet stabbiliti fl-Anness tar-Regolament (KE) Nru 1255/96 biex ikun żgurat li jiġu meqjusa t-tibdiliet teknoloġiċi u ekonomiċi. Dan ma għandux jeskludi t-terminazzjoni qabel il-waqt ta’ ċerti miżuri jew il-kontinwazzjoni tagħhom lil hinn mid-data ta’ skadenza, jekk tiġi pprovduta ġustifikazzjoni ta’ natura ekonomika, b’konformità mal-prinċipji stabbiliti fil-komunikazzjoni tal-Kummissjoni tal-1998 dwar is-sospensjonijiet u l-kwoti tariffarji awtonomi (2).
(7)
Għalhekk, ir-Regolament (KE) Nru 1255/96 għandu jiġi emendat kif meħtieġ.
(8)
Minħabba li s-sospensjonijiet stipulati f’dan ir-Regolament jeħtiġilhom jieħdu effett mill-1 ta’ Lulju 2011, dan ir-Regolament għandu japplika minn dik id-data u għandu jidħol fis-seħħ immedjatament,
ADOTTA DAN IR-REGOLAMENT:
Artikolu 1
L-Anness tar-Regolament (KE) Nru 1255/96 huwa b’dan emendat kif ġej:
(1)
qed jiddaħħlu r-ringieli għall-prodotti elenkati fl-Anness I ta’ dan ir-Regolament;
(2)
qed jitħassru r-ringieli għall-prodotti li għalihom il-kodiċijiet tan-NM u TARIC ġew stipulati fl-Anness II ta’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Lulju 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, il-21 ta’ Ġunju 2011.

Metadata:
Eurovoc Level 1 Categories: 100147
100160
100156
Eurovoc Level 2 Categories: 100268
100192
100252
100193
100250
Eurovoc Level 3 Categories: 2519
2520
614
2720
1372
2734
All Eurovoc Categories: 2718
2734
2758
3191
4350
4381